b'\n_START_ARTICLE_\n\xc5\xa0almaneser I.\n_START_PARAGRAPH_\n\xc5\xa0almaneser I. (akadsko \xc5\xa0ulmanu-a\xc5\xa1aredu, (bog) \xc5\xa0ulmanu je vzvi\xc5\xa1en) je bil kralj Srednjeasirskega kraljestva, ki je vladal od 1274 pr. n. \xc5\xa1t. \xe2\x80\x93 1245 pr. n. \xc5\xa1t. ali 1265 pr. n. \xc5\xa1t. \xe2\x80\x93 1235 pr. n. \xc5\xa1t. Bil je sin kralja Adadnirarija I._NEWLINE_Po njegovih letopisih, najdenih v A\xc5\xa1urju, je v svojem prvem vladarskem letu osvojil osem de\xc5\xbeel na severozahodu in uni\xc4\x8dil trdnjavo Arinnu, katere prah je prinesel v A\xc5\xa1ur. V drugem letu je porazil mitanskega kralja \xc5\xa0attuaro in njegove hetitske in ahlamujske zaveznike. Ostanek Mitanskega kraljestva je vklju\xc4\x8dil v svoje kraljestvo kot eno od asirskih provinc. Zanj trdijo, da je na eno oko oslepil 14.400 vojnih ujetnikov. Bil je eden od prvih asirskih kraljev, ki je pora\xc5\xbeene sovra\xc5\xbenike preselil na druga ozemlja ali jih preprosto vse pobil._NEWLINE_Osvojil je celotno ozemlje med Taidujem in Irridujem, od gore Ka\xc5\xa1iar do Eluhata in od trdnjav Sudu in Harranu do Karkemi\xc5\xa1a na Evfratu. Zgradil je pala\xc4\x8di v A\xc5\xa1urju in Ninivah, obnovil tempelj v A\xc5\xa1urju in ustanovil mesto Kalhu (svetopisemski Kalah/Nimrud). Nasledil ga je sin Tukulti-Ninurta I.'